b'\n_START_ARTICLE_\nSantana IV\n_START_SECTION_\nPregled\n_START_PARAGRAPH_\nAlbum je zdru\xc5\xbeil zasedbo skupine iz zgodnjih 70. let, ki so jo sestavljali Carlos Santana, Gregg Rolie, Michael Shrieve, Mike Carabello in Neal Schon. Zasedba je prvi\xc4\x8d po 45 letih ponovno skupaj snemala, prvi\xc4\x8d po albumu Santana III iz leta 1971. Zasedbi Santana IV sta se v studiu pridru\xc5\xbeila \xc5\xa1e trenutni tolkalist Santane, Karl Perazzo in basist Benny Rietveld, pri dveh skladbah pa je kot gostujo\xc4\x8di vokalist sodeloval Ronald Isley. Album vsebuje \xc5\xa1estnajst novih skladb, ki so jih napisali \xc4\x8dlani skupine.\n_START_SECTION_\nIzvor\n_START_PARAGRAPH_\nZamisel ponovne zdru\xc5\xbeitve se je porodila nekaj let nazaj, ko je Schon Carlosu predlagal, da bi skupaj snemala. Carlosu je bila ideja v\xc5\xa1e\xc4\x8d, sam pa je predlagal, da bi poklical \xc5\xa1e Rolieja, Shrieveja in Carabella za album Santana IV (nadaljevali naj bi tam, kjer so leta 1971 kon\xc4\x8dali). Svojo vrnitev so nato potrdili Neal Schon, Michael Shrieve in Mike Carabello. O vrnitvi Gregga Rolieja je Santana dejal: "Prepri\xc4\x8dan sem, da bo Gregg sodeloval." Februarja 2013 je Rolie o ponovni zdru\xc5\xbeitvi za Radio.com povedal: \xc2\xbbGre samo za sestavo zasedbe in izvedbo. Jaz sem za. Mislim, da je to odli\xc4\x8dna ideja. Ljudem bo v\xc5\xa1e\xc4\x8d. Odli\xc4\x8dno bo!\xc2\xab Po za\xc4\x8detkih skupnega igranja in pisanja skladb, je zasedba album posnela med letoma 2014 in 2015. Posneli so \xc5\xa1estnajst novih skladb, v katerih se prepletajo vsi zna\xc4\x8dilni elementi te zasedbe - afri\xc5\xa1kolatinski ritmi, vokali, bluesovsko-psihedeli\xc4\x8dni kitarski soli ter tolkala.\n_START_SECTION_\nSingli\n_START_PARAGRAPH_\nPrvi singl z albuma, "Anywhere You Want to Go", je iz\xc5\xa1el 1. februarja 2016.\n_START_SECTION_\nKomercialni uspeh\n_START_PARAGRAPH_\nV ZDA je album debitiral na 5. mestu lestvice Billboard 200, z 42.000 prodanimi izvodi albumov v prvem tednu. Santana IV je postal 14. album skupine, ki se je uvrstil v top 10 na lestvici Billboard 200.'